รฟม.-BEM เปิดเดินรถสายสีน้ำเงินส่วนต่อขยายเตาปูน-สถานีบางหว้า ทดลองฟรี! เริ่ม 7 ก.ย.นี้
รฟม.-BEM เปิดเดินรถสายสีน้ำเงินส่วนต่อขยายเตาปูน-สถานีบางหว้า ทดลองฟรี! เริ่ม 7 ก.ย.นี้
รฟม.-BEM เปิดเดินรถสายสีน้ำเงินส่วนต่อขยายเตาปูน-สถานีบางหว้า ทดลองฟรี! เริ่ม 7 ก.ย.นี้
6 ก.ย. 2562

การรถไฟฟ้าขนส่งมวลชนแห่งประเทศไทย (รฟม.) และบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดให้ประชาชนทดลองใช้บริการรถไฟฟ้า สายสีน้ำเงินส่วนต่อขยาย เดินทางได้ต่อเนื่องจากสถานีเตาปูน – สถานีบางหว้า เริ่ม 7 กันยายน 2562
ทั้งนี้ ตามที่ รฟม. ร่วมกับ BEM เปิดให้ประชาชนทดลองใช้บริการรถไฟฟ้าสายสีน้ำเงิน ส่วนต่อขยาย ช่วงหัวลำโพง – บางแค จากสถานีวัดมังกร – สถานีท่าพระ โดยไม่คิดค่าโดยสาร ตั้งแต่วันที่ 29 กรกฎาคม 2562 ที่ผ่านมา และปัจจุบันได้ขยายสถานีให้บริการจนถึงสถานีบางหว้า โดยผู้โดยสารต้องเปลี่ยนขบวนรถที่สถานีหัวลำโพง เพื่อเดินทางต่อไปยังสถานีวัดมังกร – สถานีบางหว้า นั้น
โดยปัจจุบันความก้าวหน้าของระบบมีความพร้อมมากขึ้นตามแผนงาน รฟม. และ BEM จึงจะให้บริการเดินรถอย่างต่อเนื่อง โดยประชาชนที่เดินทางระหว่างสายสีน้ำเงินปัจจุบัน (สถานีเตาปูน – สถานีหัวลำโพง) และสายสีน้ำเงินส่วนต่อขยาย (สถานีวัดมังกร – สถานีบางหว้า) ไม่ต้องเปลี่ยนขบวนรถที่สถานีหัวลำโพง ตั้งแต่วันที่ 7 กันยายน 2562 เป็นต้นไป โดยเวลาเปิดให้บริการของสายสีน้ำเงินส่วนต่อขยาย จะเปิดให้บริการตั้งแต่เวลา 07.00 น. – 21.00 น. เช่นเดิม
อย่างไรก็ตาม เนื่องจากในระยะนี้ยังคงเป็นการเปิดทดลองใช้บริการรถไฟฟ้าสายสีน้ำเงินส่วนต่อขยาย จึงอาจมีความจำเป็นต้องเปลี่ยนขบวนรถที่สถานีหัวลำโพงเป็นครั้งคราว โดยเจ้าหน้าที่ประจำสถานีจะแจ้งข้อมูลให้ผู้โดยสารทราบ ทั้งนี้ รฟม. และ BEM คาดว่าการเปิดให้บริการเดินรถอย่างต่อเนื่องจากสถานีเตาปูน – สถานีบางหว้า จะช่วยให้ประชาชนได้รับความสะดวกในการใช้บริการรถไฟฟ้า MRT มากยิ่งขึ้น